5ปีหุ้นปันผลแจกกำไรสูงกว่าตลาด
ได้หลายเด้งราคาผันผวนน้อย ส่วนใหญ่อยู่นอกSET100
29 ก.พ. 2555

ได้หลายเด้งราคาผันผวนน้อย ส่วนใหญ่อยู่นอกSET100
น.ส.พัดชา จุนอนันตธรรม ได้เสนอผลงานวิจัยเรื่อง “หุ้นปันผล : ขุมทรัพย์ของการลงทุน” ว่า ได้ใช้กลุ่มตัวอย่างบริษัทจดทะเบียนในตลาดหลักทรัพย์แห่งประเทศไทย (SET) และตลาดหลักทรัพย์ เอ็ม เอ ไอ (mai) ณ สิ้นปี 2553 รวม 512 บริษัท กรอบระยะเวลาในช่วงปี 2549-2553 พบว่าบริษัทจำนวน 288 บริษัท จัดได้ว่าเป็นหุ้นปันผล หรือคิดเป็น 56.3% ของบริษัทจดทะเบียนทั้งหมด 
นอกจากนี้ พบว่าตลอดระยะเวลา 5 ปี หุ้นปันผลนี้ให้อัตราผลตอบแทนเฉลี่ย 25.3% สูงกว่าตลาดที่ให้ผลตอบแทนประมาณ 21.1% ขณะที่ค่าความผันผวนด้านราคายังน้อยกว่าตลาดอีกด้วย ดังนั้นหากนักลงทุนในหุ้นปันผลระหว่าง 5 ปี จะให้ผลตอบแทนสูงถึง 153% ของเงินลงทุนเริ่มต้น หรือคิดเป็น 6.65 เท่า ของการฝากเงินในธนาคารพาณิชย์ 
ทั้งนี้ จากข้อมูลยังพบอีกว่าตลาดหุ้นไทยมีหุ้นปันผลจำนวนมากและกระจายในหลายหมวดธุรกิจ แต่พบว่ากลุ่มหุ้นที่มีการจ่ายปันผลจำนวนมากและในสัดส่วนที่สูง นำโดยกลุ่มปิโตรเคมี รองลงคือ กลุ่มของใช้ส่วนตัวและเวชภัณฑ์ ชิ้นส่วนอิเล็กทรอนิกส์ และธุรกิจการเกษตร 
ดังนั้น ในภาวะดอกเบี้ยเงินฝากอยู่ในระดับต่ำ หุ้นปันผลเป็นทางเลือกสำหรับการลงทุนที่น่าสนใจ นักลงทุนสามารถลงทุนในหุ้นปันผลเป็นรายตัวตามหุ้นที่ถูกคำนวณในดัชนี SETHD แต่หากมีเงินลงทุนอย่างจำกัดสามารถเลือกลงทุนในอีทีเอฟอ้างอิง SETHD ได้ หรือสามารถผ่านกองทุนที่มีนโยบายจ่ายเงินปันผลจำนวน 93 กอง ทุนจาก 18 บริษัทหลักทรัพย์จัดการลงทุน (บลจ.) ซึ่งจากผลการดำเนินงานตั้งแต่ต้นปีจนถึงปัจจุบันกองทุนเหล่านี้มีผลตอบแทนรวมเฉลี่ยสูงถึง 10.21% 
น.ส.สุมิตรา ตั้งสมวรพงษ์ ผู้ร่วมเสนองานวิจัย ได้กล่าวว่า นักลงทุนมีความเชื่อมั่นต่อหุ้นปันผล 3 ข้อ คือ 1.บริษัทที่จ่ายเงินปันผลในอัตราสูงธุรกิจใกล้อิ่มตัว โอกาสเติบโตน้อย แต่จากการศึกษาแล้วพบว่าบริษัทที่จ่ายเงินปันผลสูงในตลาดหุ้นไทยมีการเติบโตของรายได้และเงินปันผลสูงกว่าตลาด 
2.บริษัทอาจจ่ายปันผลสูงเพียงเพื่อดึงดูดให้คนลงทุน และการจ่ายเงินปันผลไม่ได้สะท้อนผลประกอบการที่ดีจริงของบริษัทจดทะเบียน จากการศึกษาพบว่าบริษัทที่จ่ายปันผลในอัตราที่สูง จ่ายเงินปันผลสอดคล้องกับผลการดำเนินงานและยึดตามนโยบายการจ่ายเงินปันผล 
ทั้งนี้ 97% ของบริษัทจ่ายเงินปันผล เป็นบริษัทที่มีกำไร และมีเพียง 2.46% เท่านั้นที่ขาดทุนแล้วยังจ่ายเงินปันผล และเมื่อเข้าไปพิจารณาแล้วพบว่ามีกำไรสุทธิจากการดำเนินงาน แต่ขาดทุนสุทธิจากผลขาดทุนของบริษัทย่อย จึงจ่ายปันผลจากกำไรสะสม
สำหรับข้อ 3 หุ้นปันผลเป็นหุ้นที่มีสภาพคล่องต่ำ เนื่องจากเป็นหุ้นดีเน้นลงทุนยาว จากการวิจัยแล้วพบว่ากลุ่มหุ้นปันผลส่วนใหญ่เป็นหุ้นในกลุ่มนอกดัชนี SET100 ซึ่งมีสัดส่วนการถือครองโดยนักลงทุนรายย่อย (ฟรีโฟลต) ต่ำ เพราะมักจะมีการถือครองโดยผู้ถือหุ้นที่มีส่วนร่วมในการบริหาร (Strategic Shareholder)